उनका लक्ष्य ईरान था और यह बात इज्राएल के बेंजामिन नेतन्याहू से जल्दी और कोई नहीं समझ पाया, जिन्होंने अमेरिका की घरेलू राजनीति में दखल के रास्ते इसे रोकने को अपना मिशन ही बना लिया. उन्होंने तो खुद को अमेरिकी कांग्रेस को संबोधित करने के लिए ओबामा की सहमति के बगैर एक न्योता भी मंगवा डाला और अमेरिकी राष्ट्रपति की नाक के नीचे अपना चुनाव प्रचार अभियान शुरू किया. इज्राएल जिस तरह अमेरिका का सहयोगी है, भारत के पास ऐसा एक भी सहयोगी नहीं है लेकिन आप कल्पना करके देखें कि अगर ऐसा ही कुछ किसी भारतीय प्रधानमंत्री के साथ होता तो इसे कितने बड़े राष्ट्रीय और निजी अपमान के तौर पर लिया जाता. लेकिन ओबामा ने इन चीजों पर अपनी प्रतिक्रिया देकर अपने राजनैतिक संसाधन व्यर्थ नहीं किए.